**De mână, amândoi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Lasă-mi fereastra dintre ani deschisă,

Iar inima n-o fereca, de poţi

Aşteaptă-mă cu candela aprinsă

Şi cu iubire ninsă pe la porţi,

Să te găsesc sub brad, într-o petală,

Ascunsă de privirea gerului,

Cu flori de măr să te colind şi-n cală

Să simt pulsând albastrul cerului.

Lasă tăcerea să ne învelească,

Un foc de artificii peste noi

La miezul nopţii vine să vestească

C-o să petrecem anul amândoi.

- E ger cumplit și viscolul pătrunde

Prin geamul meu cu flori împodobit,

Din an mai sunt doar câteva secunde

Și-n mână țin paharul poleit

Cu nostalgii, șampania sclipește,

Ambrozii diluate-n chihlimbar,

Doar eu te-aștept cu inima-ntr-un clește

Să depășești al timpului hotar

Și să-mi aduci în suflet vers și soare

Topind zăpezi pe umerii mei goi,

Și să-mi șoptești: „Iubito. - I sărbătoare,

Începem anu-acesta amândoi?”

Ioan Grigoraș Liliana Trif